## Pravilnik o biosigurnosnim mjerama za smanjenje rizika od prijenosa visokopatogene influence ptica te uspostavi sustava ranog otkrivanja na rizičnim područjima

### NN 21/2009 (16.2.2009.), Pravilnik o biosigurnosnim mjerama za smanjenje rizika od prijenosa visokopatogene influence ptica te uspostavi sustava ranog otkrivanja na rizičnim područjima

MINISTARSTVO POLJOPRIVREDE, RIBARSTVA I RURALNOG RAZVITKA

466

Na temelju članka 17. stavka 3. Zakona o veterinarstvu (»Narodne novine«, broj 41/07), ministar poljoprivrede, ribarstva i ruralnog razvitka donosi

PRAVILNIK

O BIOSIGURNOSNIM MJERAMA ZA SMANJENJE RIZIKA OD PRIJENOSA VISOKOPATOGENE INFLUENCE PTICA TE USPOSTAVI SUSTAVA RANOG OTKRIVANJA NA RIZIČNIM PODRUČJIMA[[1]](#footnote-29081-1)

Područje primjene

Članak 1.

Ovim se Pravilnikom propisuje primjena biosigurnosnih mjera za smanjenje rizika od prijenosa visokopatogene influence ptica uzrokovane virusom influence A podtipom H5N1 i drugim podtipovima s ptica koje žive u divljini na perad i ptice koje se drže u zatočeništvu te uspostava sustava ranog otkrivanja influence ptica na rizičnim područjima.

Pojmovnik

Članak 2.

Nadležno tijelo – Ministarstvo poljoprivrede, ribarstva i ruralnog razvoja.

Biosigurnosne mjere

Članak 3.

(1) U uzgojima peradi moraju se provoditi odgovarajuće mjere za smanjenje opasnosti od prijenosa visokopatogene influence ptica uzrokovane virusom influence A podtipom H5N1 i drugim podtipovima s ptica koje žive u divljini na perad i ptice koje se drže u zatočeništvu. Pri određivanju i provedbi biosigurnosnih mjera na svakoj farmi ili gospodarstvu, u obzir moraju biti uzeta mjerila i čimbenici rizika iz Dodatka I. ovoga Pravilnika.

(2) Mjere iz stavka 1. ovoga članka, a ovisno o epidemiološkoj situaciji, moraju posebno biti usmjerene na:

a) sprječavanje izravnog i neizravnog kontakta između ptica koje žive u divljini, a posebno močvarica, s jedne strane te s druge strane peradi i drugih ptica, posebno pataka i gusaka;

b) odvojeno držanje domaćih pataka i gusaka od druge peradi.

(3) Provjeru provedbe biosigurnosnih mjera u uzgojima peradi u skladu s odredbama ovoga Pravilnika obavljaju ovlašteni veterinari.

Sustav ranog otkrivanja

Članak 4.

(1) Na područjima na kojima je opasnost od unošenja virusa influence ptica povećana mora biti uspostavljen sustav ranog otkrivanja influence ptica, a uzimajući u obzir mjerila iz Dodatka II. ovoga Pravilnika.

(2) Sustav ranog otkrivanja provodi se u cilju brzog prijavljivanja nadležnom veterinaru bilo kojeg znaka influence ptica u peradi od strane vlasnika ili posjednika.

(3) U slučaju iz stavka 2. ovoga članka mjerila iz Dodatka II. ovoga Pravilnika moraju biti uzeta u obzir.

Obavještavanje

Članak 5.

Nadležno tijelo o usvojenim mjerama odmah obavještava javnost. O poduzetim mjerama radi osiguravanja odgovarajuće primjene ovoga Pravilnika nadležno tijelo odmah obavještava Europsku komisiju

Prijelazne i završne odredbe

Članak 6.

Dodatak I. i II. ovoga Pravilnika tiskani su u prilogu ovoga Pravilnika i čine njegov sastavni dio.

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/09-01/28

Urbroj: 525-6-09-1

Zagreb, 9. veljače 2009.

Ministar
mr. sc. Božidar Pankretić, v. r.

DODATAK I.

MJERILA I ČIMBENICI RIZIKA KOJI SE MORAJU UZETI U OBZIR KOD PRIMJENE MJERA IZ ČLANKA 2. OVOGA PRAVILNIKA U POJEDINOM UZGOJU PERADI

Dio I.
Čimbenici rizika za unošenje virusa u uzgoj peradi

– Lokacija gospodarstva uzduž migratornih putova ptica, posebno onih koje dolaze iz područja središnje i istočne Azija, Kaspijskog jezera i Crnog mora,

– Blizina gospodarstva od močvarnih područja, ribnjaka, jezera ili rijeka gdje se okupljaju migratorne močvarice,

– Lokacija gospodarstva peradi u područjima s velikom gustoćom migratornih ptica, posebno močvarica,

– Kontakt između peradi ili drugih ptica koje se drže u zatočeništvo u otvorenim uzgojima ili u bilo kojem drugom objektu s divljim pticama se ne može na zadovoljavajući način spriječiti.

Dio II.
Dodatni čimbenici rizika za prijenos virusa unutar gospodarstva i s gospodarstva na gospodarstvo (među gospodarstvima)

– Lokacija gospodarstva na kojem se drži perad u područjima s velikom gustoćom peradi,

– Intenzitet premještanja peradi i drugih ptica koje se drže u zatočeništvu, vozila i osoba unutar i s gospodarstva te drugi indirektni i direktni kontakti između gospodarstava.

DODATAK II.

MJERILA KOJA SE UZIMAJU U OBZIR KOD KOMERCIJALNOG DRŽANJA PERADI NA GOSPODARSTVU IZ ČLANKA 3. OVOGA PRAVILNIKA

– Umanjeno uzimanje hrane i vode za najmanje 20%,

– Pad nesivosti veći od 5% tijekom više od dva dana,

– Stopa smrtnosti veća od 3% tjedno,

– Bilo koji klinički znak ili patomorfološka promjena koji upućuju na influencu ptica.

[[1](#footnote-29081-1-backlink)] Pravilnikom se preuzimaju odredbe Odluke Komisije 2005/734/EZ od 19. listopada 2005. o biosigurnosnim mjerama za smanjenje opasnosti od prijenosa visokopatogene influence ptica uzrokovane influenca A virusom podtipa H5N1 s divljih ptica na domaću perad i perad koja se drži u zatočeništvu i uspostavi sustava ranog otkrivanja na rizičnim područjima

Pravilnik, NN 21/2009-466